作者:賈島
標題:寄李輈侍郎
內容:終過盟津書，分明夢不虛。人從清渭別，地隔太行餘。賓幕誰嫌靜，公門但晏如。櫑鞞幹霹靂，斜漢濕蟾蜍。追琢垂今後，敦龐得古初。井臺憐操築，漳岸想丕疏。亦翼鏗瑉佩，終當直石渠。此身多抱疾，幽裡近營居。憶漱蘇門澗，經浮楚澤瀦。松栽侵古影，葷斷尚芹菹。語嘿曾延接，心源離滓淤。誰言姓琴氏，獨跨角生魚。